
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ



Д   О   К   Л   А   Д  
от
академик Николай Денков – министър-председател на Република България

ОТНОСНО: Проект на Решение на Министерския съвет за одобряване на Програма за хуманитарна подкрепа и интеграция на разселените лица от Република Украйна с предоставена временна закрила в Република България.

УВАЖАЕМИ ГОСПОЖИ И ГОСПОДА МИНИСТРИ,  

На основание чл. 31, ал. 3 от Устройствения правилник на Министерския съвет и на неговата администрация, представям на Вашето внимание комплект документи относно  проект на Решение на Министерския съвет за одобряване на Програма за хуманитарна подкрепа и интеграция на разселените лица от войната в Република Украйна с предоставена временна закрила в Република България.
Сега действащата Програма за хуманитарно подпомагане на разселени лица от Украйна с предоставена временна закрила в Република България, е приета с Решение № 377 на Министерския съвет от 2022 г., изменена и допълнена с Решения № 535, 665, 856, 909, 963, 1038 на Министерския съвет от 2022 г. и Решения № 141, 212, 323, 454, 660 и 939 на Министерския съвет от 2023 г. Тя урежда хуманитарен компонент без условия, план или мерки за интеграция и приобщаване, доколкото бе приета в началото на войната в Република Украйна с оглед на спешната необходимост към онзи момент от правно уреждане на минимални условия за прием, настаняване и изхранване. Допълнително, с решение на служебното правителство № 909 от 16 ноември 2022 г. компонентът по изхранване бе отменен спрямо всички разселени лица, включително и уязвими лица от рискови групи като хора с физически и психически увреждания, непридружени и разделени деца, бременни жени и възрастни хора, в противоречие със специалните гаранции и защита, предоставяни на уязвимите лица, търсещи или получили международна закрила съгласно Закона за убежището и бежанците и с принципа за недискриминация по член 6, алинея 2 от Конституцията.  Понастоящем Република България е единствената държава членка на ЕС, която няма приета програма за интеграционни мерки и стимули за разселените лица с предоставена временна закрила.
С протоколно решение от 30 януари 2024г. Националният оперативен щаб за временна закрила възложи на председателя на ДАБ да сформира предвидената в чл.6 от Раздел IV на Плана за действие при временна закрила постоянно действаща междуведомствена експертна работна група (МЕРГ), в чийто състав да бъдат включени представители на министерства, ведомства, юридически лица със стопанска и нестопанска цел и международни и неправителствени организации, имащи отношение към кризисната ситуация, и която да подготви нова Програма за хуманитарна подкрепа и интеграция на разселените лица с предоставена временна закрила в България.   
МЕРГ е сформирана със Заповед №ЦУ-РД05-70/31.01.2024г. на председателя на ДАБ при МС, а със Заповед №ЦУ-611/08.02.2024г. на същия орган бяха одобрени и Правила за нейната организация и дейност. 
Доколкото програмата съставлява общ административен акт по смисъла на чл. 65 от Административнопроцесуалния кодекс и в изпълнение на законовите изисквания на чл. 66, ал. 1 от него за оповестяване, уведомяване и участие на заинтересованите органи, организации и лица в производството по издаването му, на основание чл. 69, ал. 1, т. 2 от АПК за участие в подготовката и обсъждането на Програмата бяха поканени държавните органи Министерството на финансите, Министерството на отбраната, Министерството на вътрешните работи, Министерството на труда и социалната политика, Министерството на туризма, Министерството на образованието и науката, Министерството на транспорта и съобщенията, Министерството на електронното управление, Министерството на регионалното развитие и благоустройството, Държавна агенция „Национална сигурност“, Държавна агенция за закрила на детето, Агенцията за социално подпомагане, Агенцията по заетостта и Националното бюро за правна помощ, международните организации Върховен комисариат за бежанците на ООН, УНИЦЕФ и Международната организация по миграция, както и неправителствените организации Български червен кръст, Български хелзинкски комитет, Федерация Каритас, Национален доброволчески форум, както и организации на украинската общност в България. На заседания, проведени на 2 и 15 февруари 2024 г. МЕРГ чрез участващите в него държавни органи, международни и неправителствени организации подготви предлагания проект на Програма за хуманитарна подкрепа и интеграция на разселените лица с предоставена временна закрила, която като общ административен акт подлежи на приемане с Решение на Министерския съвет. 
Предложеният проект на Програма ще има ограничено въздействие върху държавния бюджет в рамките на индексираните средства за възстановяване на разходите по настаняване и изхранване на лицата с предоставена временна закрила в раздела за хуманитарна подкрепа. Приложена, одобрена от министъра на финансите, финансова обосновка по Приложение № 2.2 към чл. 35, ал. 1, т. 4, б. „б“ от Устройствения правилник на Министерския съвет и на неговата администрация. Спрямо мерките за интеграция Програмата няма да има въздействие върху държавния бюджет доколкото съгласно Плана за интеграционни мерки (Приложение 6), разходите по тяхната реализация са включени в одобрените годишни бюджети на съответните ресорни държавни органи. Приемането на Програмата с включения в нея раздел, уреждащ мерки по интеграция, ще позволи на Република България да достъпи до целевите средства, предназначени от Европейската комисия за подпомагане на държавите членки, на чиято територия има значителен брой разселени от Украйна лица с временна закрила, които в настоящия момент не могат да бъдат заявени и усвоени  поради липсата на национална интеграционна програма и мерки в тази област.
Проектът на Решение е съгласуван по реда на чл. 32 - 34 от Устройствения правилник на Министерския съвет и на неговата администрация, като получените становища са отразени в приложената справка.

УВАЖАЕМИ ГОСПОЖИ И ГОСПОДА МИНИСТРИ,  
Предвид изложеното и на основание чл. 8, ал. 3 от Устройствения правилник на Министерския съвет и на неговата администрация, предлагам Министерският съвет да приеме предложения проект на Решение на Министерския съвет за одобряване на Програма за хуманитарна подкрепа и интеграция на разселените лица от Република Украйна с предоставена временна закрила в Република България.

